**Υ.Ε.Ε.Β. 8.13.1.28.2/8**

**ΕΙΣΗΓΗΤΙΚΗ ΕΚΘΕΣΗ ΠΡΟΣ ΤΗ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**Νομοσχέδιο με τίτλο «Ο περί Προστασίας του Καταναλωτή (Τροποποιητικός) Νόμος του 2022»**

1. Σκοπός του παρόντος νομοσχεδίου είναι η τροποποίηση του βασικού νόμου με την κατάργηση του Μέρους V, που αφορά τις εγγυήσεις, που παρέχονται από τον πωλητή. Η τροποποίηση κρίνεται αναγκαία καθότι αυτό αφορά τον περί Ορισμένων Πτυχών της Πώλησης Καταναλωτικών Αγαθών και των Συναφών Εγγυήσεων Νόμο του 2000(7(I)/2000), ο οποίος θεσπίστηκε με σκοπό τη μεταφορά στο εθνικό δίκαιο της Οδηγίας 1999/44/ΕΚ και ο οποίος περιλήφθηκε μαζί με άλλες 6 νομοθεσίες στον περί Προστασίας του Καταναλωτή Νόμο (Ν.112(Ι)/2021).

2.Στις 21/10/2021 ψηφίστηκε από τη Βουλή των Αντιπροσώπων **«**Ο περί Ορισμένων Πτυχών που Αφορούν τις Συμβάσεις για τις Πωλήσεις Αγαθών Νόμος του 2021» (Ν. 154(Ι)/2021), ο οποίος θεσπίστηκε με σκοπό τη μεταφορά στο εθνικό δίκαιο της Οδηγίας 2019/771 του Ευρωπαϊκού Κοινοβουλίου και του Συμβουλίου, της 20ης Μαΐου 2019 σχετικά με ορισμένες πτυχές που αφορούν τις συμβάσεις για τις πωλήσεις αγαθών, την τροποποίηση του Κανονισμού (ΕΕ) 2017/2394 και της Οδηγίας 2009/22/ΕΚ και την κατάργηση της Οδηγίας 1999/44/ΕΚ. Η εν λόγω νομοθεσία δημοσιεύτηκε στην Επίσημη Εφημερίδα της Δημοκρατίας στις 5/11/2021 με έναρξη ισχύος την 1/1/2022.

3.Το προτεινόμενο νομοσχέδιο με τίτλο «Ο περί Προστασίας του Καταναλωτή (Τροποποιητικός) Νόμος του 2022» (**Παράρτημα 1**)έτυχε νομοτεχνικού ελέγχου από τη Νομική Υπηρεσία της Δημοκρατίας. Η αιτιολογική έκθεση υπογραμμένη από το Γενικό Εισαγγελέα της Δημοκρατίας επισυνάπτεται ως **Παράρτημα 2** και το συμπληρωμένο Ερωτηματολόγιο Ανάλυσης Αντικτύπου, επισυνάπτεται ως **Παράρτημα 3**.

4. Το Υπουργικό Συμβούλιο κατά τη συνεδρία του που πραγματοποιήθηκε στις 9/2/2022(Προσχέδιο Απόφασης **Παράρτημα 4**):

(α) Ενέκρινε το νομοσχέδιο με τίτλο «Ο περί Προστασίας του Καταναλωτή (Τροποποιητικός) Νόμος του 2022»

(β) Εξουσιοδότησε την Υπουργό Ενέργειας, Εμπορίου και Βιομηχανίας να καταθέσει το εν λόγω Νομοσχέδιο στη Βουλή των Αντιπροσώπων για ψήφισή του σε Νόμο, και

(γ) Εξουσιοδότησε την Υπουργό Ενέργειας, Εμπορίου και Βιομηχανίας να επιφέρει οποιεσδήποτε τροποποιήσεις κρίνει σκόπιμες, κατά το στάδιο της επεξεργασίας και συζήτησης του νομοσχεδίου στη Βουλή των Αντιπροσώπων, προ της ψήφισής του, εφόσον δεν αλλάζει η φιλοσοφία του, άνευ επαναφοράς του θέματος στο Υπουργικό Συμβούλιο.

5. Η Υπουργός Ενέργειας, Εμπορίου και Βιομηχανίας με την παρούσα Εισηγητική έκθεση καλεί τη Βουλή των Αντιπροσώπων όπως ψηφίσει σε Νόμο το συνημμένο νομοσχέδιο με τίτλο «Ο περί Προστασίας του Καταναλωτή (Τροποποιητικός) Νόμος του 2022» που επισυνάπτεται στο Παράρτημα 1της παρούσας Έκθεσης.

**ΥΠΟΥΡΓΕΙΟ ΕΝΕΡΓΕΙΑΣ, ΕΜΠΟΡΙΟΥ ΚΑΙ ΒΙΟΜΗΧΑΝΙΑΣ**

**10 Φεβρουαρίου 2022**